Зразумела, за столькі гадоў існавання музычнага кірунку работы ў школе з’явіліся і свае музычныя традыцыі. Штогод праводзіцца Калядны канцэрт, куды дзеці запрашаюць сваіх родных і сяброў. Яшчэ адна прыгожая традыцыя — “Пасвячэнне ў музыканты” — урачыстае мерапрыемства для першакласнікаў, якія будуць вывучаць факультатывы музычнай накіраванасці, — праводзіцца ў пачатку навучальнага года. І кожны год гэтыя дзеці, таленавітыя, узрушаныя, шчырыя ў сваім жаданні займацца музыкай, імкненнем апынуцца ў чароўным свеце творчасці, зноў і зноў пераконваюць педагогаў і адміністрацыю школы ў важнасці той справы, якую яны робяць, — у значнасці захавання школьных музычных традыцый.